An doiciméad aonair leasaithe a fhoilsiú i ndiaidh mionleasú a fhormheas de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 314/05)

D’fhormheas an Coimisiún an mionleasú seo i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir dul i gcomhairle leis an iarratas ar an mionleasú seo a fhormheas i mbunachar sonraí eAmbrosia an Choimisiúin.

DOICIMÉAD AONAIR

“PAN DE ALFACAR”

Uimh. AE: PGI-ES-0890-AM01 - 29.9.2021

STFC ( ) TGFC (X)

1. Ainm

“Pan de Alfacar”

2. Ballstát nó tríú tír

An Spáinn

3. Tuairisc ar an táirge talmhaíochta nó ar an táirge bia

3.1. An cineál táirge

Aicme 2.3. Arán, pastaetha, cácaí, milseogra, brioscaí agus earraí eile báicéara

3.2. Tuairisc ar an táirge lena mbaineann an t-ainm in (1)

Tagraíonn an téarma “Pan de Alfacar” d’arán a dhéantar de lámh ag céim amháin ar a laghad den phróiseas déanta aráin agus ar a mbíonn ceann amháin de na cruthanna seo a leanas: borróg, rolla, fáinne, cruinn (déanta ón taos céanna).

Bíonn cruth fadaithe ar bhorróga agus cinn bhioracha orthu agus déantar fad-ghearradh singil sa bhorróg; is iad seo a leanas na meáchain a dhíoltar:

80 g, 20 ± 3,0 cm ar fad agus 7,5 ± 2,0 cm ar leithead

125 g, 24 ± 3,0 cm ar fad agus 9 ± 2,0 cm ar leithead

agus 250 g, 38 ± 4,0 cm ar fad agus 10 ± 2,0 cm ar leithead

Bíonn cruth éilipseach ar rollaí agus trasghearradh feadánach leacaithe acu chomh maith le neamhshiméadracht aiseach. Déantar fad-ghearradh ingearach sa chuid is tiubha den rolla. Bíonn an chuid den rolla a cheanglaítear de lámh níos tanaí agus ní dhéantar aon ghearradh. Ní thagann rollaí ach i méid amháin, 250 g, agus bíonn siad: 34 ± 3,0 cm ar fad, 14 ± 2,0 cm ar leithead, agus trastomhas inmheánach uasta de 24 ± 3,0 cm acu.

Bíonn cruth éilipseach ar fháinní agus trasghearradh feadánach leacaithe acu chomh maith le neamhshiméadracht aiseach a bheag nó a mhór. Déantar iad a shainaithint le ceangal de lámh. Déantar gearradh ingearach timpeall bharr an fháinne ón áit a bhfuil an ceangal. Ní thagann rollaí ach i méid amháin, 500 g, agus seo a leanas a bhíonn acu: trastomhas seachtrach ar bharr de 28 ± 3,0 cm agus trastomhas inmheánach de 14 ± 2,0 cm.

Bíonn na cruthanna cruinne go hiomlán cruinn agus beagán curtha ag an mbarr. Bíonn pátrún gearrtha isteach sa bharr (nó “péinteáilte” air) i bhfoirm eangaí laistigh de fhráma de cheithre ghearradh cheartingearacha. Is iad na trí mheáchan a dhíoltar: 250 g (17 ± 2,0 cm trastomhas níos ísle), 500 g (24 ± 2,0 cm trastomhas níos ísle) agus 1 000 g (32 ± 3,0 cm trastomhas níos ísle).

Is éard atá san arán 65 % go 80 % d’ábhar tirim. Bíonn dath bánbhuí ar ghrabhróg an aráin, bíonn sé solúbtha agus bog. Bíonn go leor poll ann a bhíonn scaipthe go mírialta agus iad ar mhéideanna difriúla. Bíonn boladh fínéagair agus/nó bainne choipthe mar shaintréith aige, féadann an boladh sin a bheith séimh nó réasúnta láidir. Bíonn an crústa measartha-tiubh go tiubh, níos mó ná 1,5 mm, órga, gan bhrat plúir, beagán lonrach agus sách mín.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Déantar “Pan de Alfacar” de phlúr cruithneachta ag a mbíonn acmhainn íseal báicéireachta (W=110-150 x 10-4 giúl) agus cóimheas fhrithsheasmhacht-sínte agus ínsínteacht-taois (P/L) idir 0.3 agus 0,6, giosta nádúrtha agus pH idir 4 agus 6 (idir 10 % agus 25 % den phlúr a úsáidtear chun an taos a dhéanamh) a dhéantar le próiseas coipthe níos luaithe agus an t-arán á dhéanamh, fíoruisce Alfacar (idir 55 lítear agus 62 lítear in aghaidh 100 kg de phlúr), saothrán giosta (Saccharomyces cerevisiae L.) (uasmhéid 3 % de mheáchan an phlúir sa taos) agus salann inite laistigh den teorainn a shocraítear leis na sonraíochtaí teicniúla sláinte atá i bhfeidhm.

3.4. Céimeanna sonracha sa táirgeadh nach mór a dhéanamh sa limistéar geografach sainithe

Tarlaíonn an próiseas iomlán déanta aráin laistigh den limistéar geografach atá sainithe i Roinn 4.

3.5. Sainrialacha maidir le slisniú, grátáil, pacáistiú, etc., an táirge dá dtagraíonn an t-ainm cláraithe

—

3.6. Sainrialacha maidir le lipéadú an táirge dá dtagraíonn an t-ainm cláraithe

Ní mór an t-arán a mhargú agus marc dearbhaithe air a dhéantar le stampáil the. Ní mór an litir “A” agus uimhir lena sainaithnítear an bácús a rinne an t-arán a bheith le feiceáil ar an marc.

Má dhéantar an t-arán a phacáistiú, ní mór dó ceanglais na reachtaíochta reatha a chomhlíonadh. Thairis sin, ní mór an t-ainm “Pan de Alfacar” agus lógó an Aontais a bheith le feiceáil ar an bpacáistíocht sa réimse radhairc céanna.

4. Sainmhíniú achomair ar an limistéar geografach

Gabhann na tréithe céanna timpeallachta leis na limistéir bhardasacha Alfacar agus Víznar, dhá limistéir atá lonnaithe sa chúinne thoir thuaidh de mhachaire torthúil Granada: Fíoruisce Alfacar, aeráid ilchríochach fho-thais Mheánmhuirí, a fhaightear de ghnáth i limistéir sléibhe Meánmhuirí, agus micrithimpeallacht, a mbíonn tionchar ag Anaclann Dúlra Sierra de Huétor air. Tá achar dromchla de 29,4 km2 san iomlán ag an dá limistéar bhardasacha sin, agus meán-airde de 980 m os cionn leibhéal na farraige le haghaidh lonnaíochtaí tuaithe.

5. Nasc leis an limistéar geografach

Tá an nasc idir an táirge agus an t-ainm “Pan de Alfacar” bunaithe go príomha, ach ní go hiomlán, ar a gcáil stairiúil agus gnó, a bhain sé amach le linn an 20ú céad. Nasc níos mó ná nasc geografach atá i gceist, áfach, mar go bhfuil saintréithe an táirge seo inchurtha i leith a thionscnaimh, thar aon rud eile.

5.1. Cineál sonrach an limistéir gheografaigh

Tosca nádúrtha

Limistéar geografach áitiúil agus saintréithe sonracha timpeallachta ag gabháil leis:

Tá micrithimpeallacht shonrach ag an limistéar déanta aráin, atá i mbunchnoic Sierra de Alfaguara in aice le hAnaclann Dúlra Sierra de Huétor agus gar do Pháirc Náisiúnta Sierra Nevada, a mbíonn tionchar aici ar an arán a dhéantar. Ar an gcéad dul síos, bíonn micreaflóra dúchasach, a dhéantar i saothráin giosta le baictéir lachtacha agus aicéiteacha, a mbíonn éifeacht aige ar chothrom micribhitheolaíoch an ghiosta nádúrtha a úsáidtear chun arán a dhéanamh. Ar an dara dul síos, tá an aeráid sonrach do limistéir sléibhe Meánmhuirí (aeráid ilchríochach fho-thais Mheánmhuirí) agus, in éineacht leis an micribhitheolaíocht dhúchasach, bíonn éifeacht aici ar na próisis choipthe bhitheolaíocha.

Acmhainní hidrigeolaíocha áitiúla sonracha:

I limistéar déanta aráin “Pan de Alfacar”, tá córas mór uiscíoch a ardaíonn go nádúrtha i bhfuarán Alfacar a bhfuil an-cháil air. Taispeánann sé i gcónaí na saintréithe céanna hidriteirmeacha, hidriceimiceacha agus iseatópacha, gan beann ar na dálaí aeráide. Tá trí phríomhthréith fhisiceacha agus cheimiceacha ag an uisce ón bhfuarán seo:

méanmhianrú

alcaileacht idir measartha agus ard

cruas idir measartha agus ard

Tosca daonna

Is féidir achoimre mar a leanas a dhéanamh ar na modhanna traidisiúnta a úsáidtear chun “Pan de Alfacar” a dhéanamh:

Taos an-hiodráitithe a úsáid (idir 55 % agus 62 %) chun arán a dhéanamh, rud a mbíonn taos leathbhog mar thoradh air.

Teocht chríochnaitheach idir 21 oC agus 27 oC chun an taos a mheascadh agus a fhuineadh.

Réamhchoipeadh a úsáid a coipeadh cheana i dtráidirí adhmaid.

Ligean do bhloic thaois nó liathróidí taois suí faoi dhálaí nádúrtha:

Fágtar bloic thaois le suí ar feadh tréimhse 5 go 20 nóiméad tar éis iad a mheascadh agus a fhuineadh. Fágtar liathróidí taois le suí ar feadh 15 nóiméad ar a laghad.

Cruthaithe de lámh.

Coipeadh singil agus leanúnach i ndálaí nádúrtha ar feadh 1 go 2 uair an chloig.

Fadghearradh ingearach na bpíosaí aonair aráin.

Báicéireacht in oighinn ina bhfuil urlár athraonta.

Bácáil “Pan de Alfacar” in oigheann ón dara hualach ar aghaidh.

5.2. Sainiúlacht an táirge

Ábhar tirim in “Pan de Alfacar”: idir 65 % agus 80 %.

Dea-bholadh sainiúil: ar a mbíonn tionchar ag na dea-bholaithe a dhéantar agus taos á choipeadh (coipeadh aicéiteach agus/nó lachtach), séimh go réasúnta láidir.

Grabhróg “Pan de Alfacar”:

Uigeacht: solúbtha agus bog.

Dath: dath bánbhuí.

Ailbheolais: go leor poll a bhíonn scaipthe go mírialta agus iad ar mhéideanna difriúla.

Crústa “Pan de Alfacar”:

Tiús: measartha go tiubh, níos mó ná 1,5 mm.

Dath: órga, gan bhrat plúir, beagán lonrach agus sách mín.

Meáchan na gcruthanna difriúla a bhíonn ar “Pan de Alfacar”:

Bíonn cóimheas sainiúil meáchan-toirte ag na cruthanna difriúla aráin i gcomhréir lena méid agus is comhartha é sin de dhlús an táirge.

5.3. Nasc cúisíoch idir an limistéar geografach agus cáilíocht nó saintréithe an táirge (maidir le STFC) nó cáilíocht shonrach an táirge, an cháil atá air nó saintréith eile atá aige (maidir le TGFC)

Ábhar tirim in “Pan de Alfacar”: idir 65 % agus 80 %.

Braitheann an t-ábhar tirim iarmharach in “Pan de Alfacar” ar thosca nádúrtha agus daonna. Baineann sé go díreach leis an uisce a úsáidtear, le leibhéal an hiodráitithe agus leis an am báicéireachta.

Dea-bholadh sainiúil “Pan de Alfacar”:

Tagann dea-bholadh sainiúil “Pan de Alfacar” chun cinn mar thoradh ar na próisis choipthe agus baineann sé go díreach le tosca nádúrtha agus daonna.

Is iad seo a leanas na príomhthosca nádúrtha:

Bíonn éifeacht dhearfach ag fíoruisce Alfacar, ag a bhfuil comhdhéanamh uathúil fisiceach agus ceimiceach, ar na próisis choipthe sa ghiosta nádúrtha agus sa taos aráin.

Bíonn éifeacht ag an réigiún sléibhe Meánmuirí (Anaclann Dúlra Sierra de Huétor) lena dhálaí foircneacha aeráide (teocht agus bogthaise) ar na próisis choipthe. Leis an bhfásra nádúrtha sa limistéar, cothaítear forbairt micribhitheolaíochta fiáine a thagann chun a bheith mar chuid de na próisis choipthe tríd an ngiosta nádúrtha.

Is iad na tosca daonna a mbíonn an tionchar is mó acu:

Ligean do bhloic thaois suí.

Trí thráidirí adhmaid a úsáid chun saothráin ghiosta a tháirgeadh, cruthaítear na dálaí is fearr chun an próiseas coipthe a bheachtú, daonraí micribhitheolaíocha a fhorbairt agus chun a bheith in ann na próisis choipthe a athchruthú.

An timpeallacht (teocht agus bogthaise) thart air sa bhácús a rialú agus an t-am is gá agus na dálaí a rialú chun an giosta a choipeadh.

Grabhróg “Pan de Alfacar”:

Bíonn tionchar ag tosca nádúrtha agus daonna ar an dath, na poill agus an uigeacht.

Is í an toisc nádúrtha is mó a mbíonn tionchar aici ar na saintréithe thuas:

Fíoruisce Alfacar. Lena shaintréithe uathúla fisiceacha agus ceimiceacha, atreisítear an struchtúr glútain sa phlúr le hacmhainn íseal báicéireachta agus méadaítear a chumas CO2 a choinneáil.

Is iad na príomhthosca daonna:

Is ríthábhachtach leibhéal an hiodráitithe, in éineacht leis an gcineál plúir a úsáidtear, agus acmhainn an taois gás a choinneáil.

Trí ligean do na bloic thaois suí, déantar comhsheasmhacht grabhróige atá níos lú aonfhoirmí agus a chuidíonn leis an struchtúr próitéine a atreisiú a fhorbraítear le linn an mheasctha agus an fhuinte, rud a mhéadaíonn faoi seach a chumas gás a choinneáil.

Liathróidí móra taois chun cailliúint gáis a chosc.

Is fíor-riachtanach ligean do na liathróidí taois suí, mar a dhéantar leis na bloic thaois, chun struchtúr maith a thabhairt don arán sula gcuirtear cruth air.

Cruth a chur ar na píosaí aráin de lámh.

Bíonn éifeacht ag gearrthacha ingearacha ar thoirt gach cruth aráin, agus bíonn éifeacht acu freisin ar an uigeacht agus ar phoill sa ghrabhróg, mar go gcailltear níos mó gáis leo ná mar a chailltear i gcás gearrthacha trasnánacha, agus an toradh a bhíonn air sin toirt níos lú taois san oigheann agus arán atá beagán níos tibhe.

Bíonn éifeacht ag cruth an aráin freisin ar chailliúint gáis agus dá bhrí sin, ar uigeacht na grabhróige.

Bíonn éifeacht ag úsáid plúir chruithneachta agus an próiseas iomlán déanta aráin ar dhath na grabhróige sa táirge deiridh.

Crústa “Pan de Alfacar”:

Bíonn crústa níos tibhe ná 1,5 mm mar shaintréith ag “Pan de Alfacar” agus baintear amach é tríd an bpróiseas coipthe a úsáidtear, trí leibhéal hiodráitithe an taois agus an cineál oighinn, in éineacht leis na hamanna báicéireachta is fearr.

Baintear amach loinnir éadrom an chrústa trí “Pan de Alfacar” a bhácáil ón dara hualach oighinn ar aghaidh, mar go mbeidh an teocht agus an bhogthaise san oigheann cobhsaithe faoin am sin.

Bíonn dath órga an chrústa mar shaintréith áit a n-úsáidtear plúr cruithneachta agus tarlaíonn sé freisin mar thoradh ar an gcineál báicéireachta, an teocht agus an t-am báicéireachta.

Is iad leibhéal an hiodráitithe agus an próiseas coipthe a chuireann le míne an chrústa.

Meáchan na gcruthanna difriúla a bhíonn ar “Pan de Alfacar”:

Comhartha ar dhlús an aráin atá sa mheáchan; bíonn tionchar ag comhábhair “Pan de Alfacar” agus an modh déanta aráin a úsáidtear air, agus bíonn tionchar orthu siúd faoi seach ag na tosca nádúrtha agus daonna céanna a bhfuil tuairisc orthu thuas maidir le saintréithe na grabhróige.

Cáil an ainm “Pan de Alfacar”:

Feictear i bhfoinsí éagsúla tráchtála, fógraíochta, sóisialta, eacnamaíocha agus stairiúla go bhfuil an t-ainm “Pan de Alfacar” in úsáid mar bhranda tráchtála ó bhí an 16ú céad ann.

Na focail “Pan de Alfacar” a úsáid san fhógraíocht:

Tá na focail “Pan de Alfacar” á n-úsáid mar mharc idirdhealaithe sa phoiblíocht agus in ionaid díolacháin ó bhí 1970 ann. Le suirbhé ar cháil an ainm “Pan de Alfacar”, léirítear go bhfuil sé fréamhaithe go daingean i dteanga laethúil an daonra i gcúige Granada.

Tagairt do cháil tráchtála an trádmhairc “Pan de Alfacar” sa phreas:

Ó 1982 ar aghaidh, tá go leor alt i nuachtáin áitiúla agus náisiúnta, in irisí gairmiúla agus i bhfoilseacháin idirnáisiúnta ar an idirlíon lena léirítear dea-cháil “Pan de Alfacar” i ndáil le traidisiún déanta aráin Alfacar ó bhí an 16ú céad ann, an saineolas áitiúil, saintréithe an táirge agus na duaiseanna a bronnadh air.

Tagairt do shaintréithe sonracha “Pan de Alfacar”:

I dteannta le foilseacháin theicniúla i sainirisí agus in irisí gairmiúla maidir le cáilíochtaí “Pan de Alfacar”, luann José Carlos Capel rolla Alfacar, ceann d’fhoirmeacha “Pan de Alfacar”, ina leabhar in 1991: “El pan: elaboración, formas, mitos, ritos y gastronomía. Glosario de los panes de España” (Arán: ullmhú, cruthanna, miotais, gnáis agus gastranómachas. Gluais d’aráin na Spáinne).

Figiúir táirgthe:

Mar a thug an geografaí Bosque Lorel le fios, bhí Alfacar agus Víznar chun tosaigh cheana agus arán á tháirgeadh i limistéar Granada in 1950, agus iad mar phríomhsholáthróirí Granada mar sin. Thart ar 1950, dhíoltaí 7 000 kg de “Pan de Alfacar” den chéad scoth, a mbíodh an-éileamh ag tomhaltóirí air, i gcathair Granada gach lá.

Tagairtí stairiúla i dtéacsanna do thábhacht shocheacnamaíoch “Pan de Alfacar”:

In 2008, i monagraf ar “Pan de Alfacar”, “El pan de Alfacar”: tahonas y hornos tradicionales (“El Pan de Alfacar”: bácúis agus oighinn thraidisiúnta, J. M. Reyes Mesa et al., 2008) tugtar cuntas ar stair an táirge seo ón 16ú céad suas leis an lá atá inniu ann.

Cuirtear tábhacht “Pan de Alfacar” i dtábhacht in go leor foilseachán stairiúil agus geografach agus suirbhéanna cadastracha, go háirithe ag: Libro de Apeo y Repartimiento de Alfacar de 1571 y de Víznar en 1572 tras la reconquista de Granada (Suirbhé agus Roinnt Alfacar in 1571 agus Víznar in 1572 tar éis Granada a Fháil ar Ais), Tomás López agus Vargas Machuca in Diccionario Geográfico de Málaga y Granada (Foclóir Geografach Málaga agus Granada, lámhscríbhinn ó 1795, An Leabharlann Náisiúnta i Maidrid), Catastro del Marqués de la Ensenada (Clárlann Talún Mharcas Ensenada, 1752), Anales de Granada: descripción del reino de Granada y ciudad de Granada, crónica de la Reconquista (1482-1492) sucesos de los años 1588-1646 (Annálacha Granada: Tuairisc ar Ríocht agus Chathair Granada, Cuntais ar Fháil ar Ais Granada (1482-1492), Eachtraí ó 1588-1646, 1987) le F. Henríquez de Jonquera agus Diccionario Geográfico, Estadístico e Histórico de España y sus posesiones de Ultramar (Foclóir Geografach, Staitistiúil agus Stairiúil na Spáinne agus a Críocha Thar Lear, 1845-1850) le Pascual Madoz.

Tagairt d’fhoilsiú na sonraíochta táirge

Tá téacs iomlán na sonraíochta táirge ar fáil ag:

https://juntadeandalucia.es/export/drupaljda/Pliego_Pan_Alfacar_mod.pdf

nó trí leathanach baile na hAireachta Réigiúnaí Talmhaíochta, Iascaigh agus Forbartha Inbhuanaithe (https://www.juntadeandalucia.es/organismos/agriculturaganaderiapescaydesarrollosostenible.html), ach an bealach a leanas a leanúint:

“Temas” / “Industrias, Innovación y Cadena Agroalimentaria” / “Calidad” / “Denominaciones de Calidad” / “Productos de panadería y repostería”. Tá an tsonraíocht táirge le feiceáil faoi ainm an tsonrúcháin cháilíochta

(1) IO L 179, 19.6.2014, lch. 17.